Αν μεταφερθούμε νοερά, Σεβασμιώτατε Πατέρα και επίσκοπε των καρδιών μας κ. Συμεών, τίμιον του Θεού πρεσβυτέριον, ιερά του Χριστού διακονία, προσφιλέστατοι αδελφοί μου, λαέ του Θεού ηγαπημένε, τούτη την ιερά μυσταγωγική ώρα στις στιγμές και το λατρευτικό σκηνικό του Μεγάλου Σαββάτου, στις μοναδικές εκείνες ώρες και δη στον Εσπερινό του Υπερευλογημένου Σαββάτου, που τελείται μαζί με την Θεία Λειτουργία του Μεγάλου Βασιλείου, κατά το πρωινό εκείνης της ημέρας, όπου αχνοφέγγει πλέον η Ανάσταση και πανηγυρίζουμε την πρώτη Ανάσταση, θα ευφρανθούν οι ακοές μας και θα συγκλονισθούν οι υπάρξεις μας από το θεόπνευστο Παλαιοδιαθηκικό ανάγνωσμα της Προφητείας του Ιωνά. Εκεί η θεοκίνητος λύρα του Παναγίου Πνεύματος μας χαρίζει προτύπωση της τριημέρου ταφής και Αναστάσεως του Σωτήρος ημών Ιησού Χριστού, μέσα από την περιπετειώδη και συγκλονιστική διαδρομή του Προφήτου Ιωνά.

Aναγινώσκουμε χαρακτηριστικά: «Εγένετο λόγος Κυρίου προς Ιωνάν, τον του Αμαθί λέγων∙ Ανάστηθι και πορεύθητι εις Νινευί, την πόλιν την μεγάλην και κήρυξον εν αυτή» και συνεχίζει με την αντίδραση του Προφήτου Ιωνά απέναντι στην ξεκάθαρη εντολή του Θεού προς αυτόν: «Και ανέστη Ιωνάς του φυγείν εις Θαρσίς εκ προσώπου Κυρίου». Αντέδρασε με ανυπακοή ο Προφήτης προς την ιερά επιταγή του Θεού να υπάγει να κηρύξει στην αμαρτωλή Νινευί.

Έφυγε, προσπάθησε να κρυφτεί, να μην εκτελέσει το θέλημα του Θεού, διότι κλονίστηκε η πίστη του προς την αγάπη και την πατρική αγκαλιά του Κυρίου Σαββαώθ. Γι’ αυτό και πορεύθηκε προς Θαρσίς, προς την Ιβηρική χερσόνησο, την σημερινή Ισπανία, μόνο και μόνο για να μην συστοιχηθεί στα εντάλματα του Θεού. Και τότε ξεκίνησε ένα ταξίδι δύσκολο, οδυνηρό, επικίνδυνο. Το πλοίο στο οποίο επιβιβάσθηκε κινδύνευσε, καθώς «εγένετο κλύδων μέγας εν τη θαλάσση, και το πλοίον εκινδύνευε του συντριβήναι». Σφοδρή θαλασσοταραχή επληξε τον πλούν, ώστε ν’ αποφασίσουν να ρίξουν κλήρους για να διακριβώσουν ποίου η κακία ευθύνεται για το μέγα κακό της θαλάσσης.

Και ενώ ο Ιωνάς έρεγχε, κοιμόταν αρχικά άνετα στο αμπάρι του πλοίου, μη έχων συναίσθηση του κινδύνου, τον κινητοποίησαν οι επιβαίνοντες στο πλεούμενο. Και ο κλήρος έπεσε στον Ιωνά. Τότε τους εξήγησε μπροστά στην απορία τους ποιος είναι και τι έχει κάνει. «Δούλος Κυρίου ειμί εγώ, και Κύριον τον Θεόν του ουρανού εγώ σέβομαι». Όλοι αντιλήφθηκαν «ότι εκ προσώπου Κυρίου ην φεύγων», ότι προσπαθούσε να απομακρυνθεί από τον Θεό. Και μπροστά στην απορία τους τι να κάνουν για να σταματήσει ο κλυδωνισμός της θάλασσας, άκουσαν την συγκλονιστική προτροπή του ίδιου του προφήτη να τους λέγει: «άρατε με και εμβάλετε με εις την θάλασσαν». Να τον θυσιάσουν, ως άλλη σπονδή, για να κατευνάσουν την δαιμονιώδη θαλασσοταραχή. Όντως τον έριξαν και αμέσως «έστη η θάλασσα εκ του σάλου αυτής», σταμάτησε η τρικυμία!

Τότε ήταν που ο Θεός, ο Παλαιός των ημερών προσέταξε ένα μεγάλο κήτος να καταπιεί τον Ιωνά, μέσα στην κοιλιά του οποίου έμεινε τρεις ημέρες και τρεις νύκτες, με τον προφήτη να αναφωνεί προσευχόμενος: «αναβήτω εκ φθοράς η ζωή μου προς σε, Κύριε ο Θεός μου», μέχρι το κήτος κατ’ εντολήν του Θεού να τον εκβάλει εις την ξηράν.

Βέβαια το ταξίδι του Ιωνά πέρασε και από άλλες περιπέτειες, μέχρι να εκτελέσει την εντολή του Θεού και να εκπληρώσει την μεγαλειώδη αποστολή του∙ να κηρύξει μετάνοια στον λαό της Νινευή και τότε συγκινημένος από την αληθινή μεταστροφή των πολιτών της πόλης εκείνης, αλλά και από την μοναδική αγάπη του Κυρίου του ουρανού και της γης να μεγαλύνει το Όνομα του Θεού.

Κάθε φορά, που αυτή η συγκλονιστική διήγηση, Άγιε Ποιμενάρχα μας, έρχεται μπροστά στο νου και την καρδιά μου ρίγη συγκινήσεως πλημμυρίζουν την ύπαρξη μου! Ένα ιερό δέος με καταλαμβάνει! Και τούτο διότι φυσικός αναπηδά από τα βάθη της καρδιάς μου ο παραλληλισμός αυτού του δύσβατου ταξιδίου του Προφήτη Ιωνά με τον δικό μου δρόμο και πορεία πάνω στην κοιλάδα του κλαυθμώνος του παρόντος κόσμου. Μία πορεία, που ξεκίνησε από δω, την καρδιά της ηρωικής, αγιοτόκου και ιστορικής Ρούμελης, την Λαμία πριν από τεσσαράκοντα ακριβώς έτη. Ένας δρόμος που άρχεται από μία ευλαβή, παραδοσιακή τρίτεκνη οικογένεια. Που όμως δεν ήταν στρωμένη με ροδοπέταλα, αλλά πολλάκις με ακάνθας και τριβόλους. Μία οικογένεια, όπου οι ευλαβείς γονείς μου, Νικόλαος και Ευαγγελία συνέστησαν με μοναδικό εφόδιο την πολύ αγάπη!

Και ο Θεός τους χάρισε τρία τέκνα, την πρωτότοκη Βασιλική, την καλόκαρδη Σταυρούλα και τον «Βενιαμίν» Φώτιο, τα οποία ανέθρεψαν με αρχές, αξίες, διδάσκοντας πάνω απ’ όλα την ευγένεια, τον σεβασμό στον όποιο συνάνθρωπο, εχθρό ή φίλο, παρά τις πληγές, τους πόνους, τους μόχθους και τις αγωνίες της ζωής, που άνθρωποι ή καταστάσεις και ανηφοριές τους έφεραν στο διάβα τους. Οριακές πολλές οι συνθήκες και οι αγώνες σκληροί! Ακόμη ενθυμούμαι την αγωνία και την πάλη τους να μας αναθρέψουν, αλλά και την μέχρις αίματος θυσία τους να δώσουν στα παιδιά τους τα πάντα! Και τα κατάφεραν! Είναι οι ήρωες μας και τους ευχαριστώ! Αλλά και αργότερα, όταν ο μονάκριβος υιός τους θέλησε να αφιερωθεί ολοκληρωτικά στον Θεό, μια αφιέρωση που τώρα βρίσκει το πλήρωμά της, παρά τον κατ’ άνθρωπον πόνο και αποχωρισμό, έδωκαν ολόθυμα την ευχή τους και στάθηκαν δίπλα του ως πολύτιμοι υποστηρικτές και συμβουλάτορες.

Το ταξίδι βέβαια του νυν Ηρωδίωνος υποδιακόνου και μοναχού, πάλαι ποτέ Φωτίου, συνεχίστηκε. Το ουσιαστικό πνευματικό ταξίδι άρχεται από δω, την λεβεντογέννα Λαμία, όπου γαλουχήθηκα μέσα στις κατηχητικές ομάδες και συνάξεις νέων της Ιεράς Μητροπόλεως. Με επίσκοπο, ποιμένα και Πατέρα πνευματικό όλων των Φθιωτών, τον μακαριστό προκάτοχο Σας, Σεβασμιώτατε, τον προ διετίας εκδημήσαντα εις ουρανούς, Μητροπολίτη Φθιώτιδος κυρό Νικόλαο Πρωτοπαππά. Ήταν ο πρώτος επίσκοπος, που ως νέος γνώρισα! Δονούσε τις χορδές της ψυχής μου το ευλογημένο παράστημα του, η επισκοπική θεωρία του, ο στεντόρειος, ακραιφνής, παραδοσιακός, ακαινοτόμητος λόγος του, η μελωδική του φωνή, που διαπερνούσε την ύπαρξη μου, ιδίως κάθε Μεγάλη Παρασκευή στον Εσπερινό της Αποκαθήλωσης, όταν έψαλλε το μεγαλειωδέστατο: «Σε τον αναβαλλόμενον το φως ώσπερ ιμάτιον..». Πρώτη εμπειρία του Μυστηρίου της ευσπλαγχνίας, της Ιεράς Εξομολογήσεως έλαβα κάτω από το πετραχήλι του αειμνήστου ιεροκήρυκος Αρχιμανδρίτου π. Αμβροσίου Αντωνάρα, του συνασκητού του Οσίου Βησσαρίωνος του Αγαθωνίτου. Έπειτα κοντά στον πνευματικό των εφηβικών χρόνων, τον προ ολίγων ημερών κοιμηθέντα Αρχιμανδρίτη π. Διονύσιο Χουρμουζιάδη, ιεροκήρυκα της Ιεράς Μητροπόλεως Τρίκκης, που περιστασιακά διηκόνησε και ενταύθα στο Μυστήριο της Ιεράς Εξομολογήσεως. Ένα πνευματικό ασκητή, προσευχόμενο αδιαλείπτως, τηρητή των θείων εντολών και της υπακοής, αλλά και με πολύ, σφοδρή αγάπη για τα πνευματικά του τέκνα. Ένα κληρικό, που η πρόνοια του Θεού με αξίωσε να διακονήσω, να συνεργαστώ μαζί του στον τομέα της νεότητος σ’ ένα από τους επόμενους σταθμούς της ζωής μου, τα αγαπημένα Τρίκαλα, με τους καλοκάγαθους κατοίκους και τους οξυδερκείς, πρόσχαρους νέους.

Σταθμός στην ταπεινή αυτή πορεία αποτέλεσε και η γνωριμία μου με τον σεβαστό ιεροκήρυκα της καθ’ ημάς Ιεράς Μητροπόλεως, τον Αρχιμανδρίτη π. Σεραφείμ Ζαφείρη, ο οποίος με γαλούχησε πνευματικά, μου μετέδωσε την αγάπη για την ιερωσύνη και την ιεραποστολή, με στήριξε σε πολλά σκαμπανεβάσματα της ζωής μου. Άλλωστε το πρώτο σκίρτημα στην καρδιά μου, τον πρώτο και αιώνιο έρωτα για το υψηλό υπούργημα της ιερωσύνης το αισθάνθηκα εδώ, σε τούτο τον περικαλλή Ιερό Μητροπολιτικό μας Ναό, του Ευαγγελισμού της Θεοτόκου, στις 11 Ιανουαρίου του 1998, κατά την χειροτονία του π. Σεραφείμ Ζαφείρη εις διάκονον. Έζησα παρόμοιο συγκλονισμό μ’ εκείνον, που περιγράφει ο Άγιος Λουκάς ο ιατρός, Αρχιεπίσκοπος Κριμαίας, όταν άκουσε τον αγιογραφικό λόγο «ο μεν θερισμός πολύς οι δε εργάται ολίγοι». Έκτοτε σε κάθε χειροτονία διακόνου ή πρεσβύτερου αναβίωνα τον ίδιο ιερό συγκλονισμό! Όσο κι αν περνούσαν τα χρόνια, ακόμη και όταν ο πόθος σχεδόν έσβησε τα ίδια αισθήματα πλημμύριζαν την ισχνή και αδύναμη ύπαρξη μου.

Το ταξίδι συνεχίστηκε.. Πέρασε από τόπους πολλούς, είχε σταθμούς και στάσεις ποικίλες. Στην Αθήνα για την μητέρα τροφό Θεολογική Σχολή, όπου φοίτησα και γνώρισα, εντρύφησα το κατά δύναμιν τα ιερά γράμματα, αλλά και αργότερα πάλι στο κλεινόν άστυ, σε άλλους τόπους, σύνολα, ανθρώπους, διακονίες ιεραποστολικού χαρακτήρα. Κατόπιν στην πρώτη πόλη, όπου «άνοιξα τα φτερά μου» ιεραποστολικά, στα ευλογημένα Τρίκαλα, με την μοναχική αύρα των Μετεώρων. Με την χάρη του Θεού βρέθηκα περιστασιακά στην ηρωοτόκο και αγιόλεκτο νήσο της Κρήτης, που τελεί κάτω από την πρόνοια και ευλογία του Σεπτού Κέντρου της Ορθοδοξίας, του Οικουμενικού θρόνου της Κωνσταντινουπόλεως. Αργότερα στην Πελοπόννησο, στην καρδιά της, την ιστορική Τριπολιτσά, την μυρωδάτη και θαλασσοφίλητη πόλη της Καλαμάτας, κάτω από την σκέπη και πλουσία πατρική αγάπη του Σεβασμιωτάτου Μητροπολίτου Μεσσηνίας κ. Χρυσοστόμου, του οποίου την ευχή εξαιτούμαι με ευλάβεια και περισσό σεβασμό.

Παρά ταύτα όμως, ακόμη και όταν η ψυχή μέσα στην πάλη της, προσπαθούσε ως ο Ιωνάς να φύγει από προσώπου Κυρίου ή ως ο Σαύλος, «που ήταν σαν τον κυνηγό, που τον έχει κατακυριεύσει μία ατελείωτη μανία για το κυνήγι», όπως χαρακτηριστικά αναφέρει στο υπέροχο πόνημα του, «Παύλος» ο ορθοδοξότατος στις έννοιες ρωμαιοκαθολικός θελόγος Holzner, ένα κυνήγι των οδών μακράν του Θεού, ένιωθε να καταδιώκεται από την προστασία, την φροντίδα του Ουρανίου Πατρός, από το λαγωνικό του Ουρανού», κατά τον Άγγλο ποιητή Thomson, «τον θεικό κυνηγό», για να σώσει και στηρίξει την χειμάζόμενη ψυχή μου, είτε με ανθρώπους φίλους, αδελφούς, όπως τον Πανοσιολογιώτατο Πρωτοσύγκελλο μας και καθηγούμενο της μονής της μετανοίας μου, της Ιεράς Μονής Αγίου Βλασίου Στυλίδος, π. Άγγελο Ανθόπουλο, τον εξαίρετο κληρικό της Μητροπόλεως μας Πρωτοπρεσβύτερο π. Δημήτριο Ατματζίδη, τον θεολόγο και αδελφικό φίλο, κ. Δημήτριο Κεχαγιά, , αλλά και καταστάσεις θαυμαστές.

Η δική Σας στοργή, παρουσία, σεπτή καθοδήγηση με στηρίζει για το επόμενο ιερό βήμα, την είσοδο στα Άγια των Αγίων, να διακονήσω εις τύπον αγγέλων παρά τη φοβερά ταύτη τραπέζη των προτεθειμένων και αγιασθέντων δώρων! Τρέμω, δειλιώ, φοβούμαι! Παρακαλώ όμως τον Θεόν να με ελεήσει και να μ’ αξιώσει ταπεινά να διακονήσω, «ζωννύμενος το λέντιον της διακονίας». Μου έρχονται στο νού μορφές ιερές από τον Πρωτομάρτυρα και Αρχιδιάκονο Στέφανο, μέχρι και τον Άγιο Αθανάσιο Πατριάρχη Αλεξανδρείας, τον διάκονο κατά την Α’ εν Νικαία Οικουμενική Σύνοδο, που διηκόνησε το δόγμα και την υπεράσπιση της αληθείας, έξω από τις συνεδριάσεις της Συνόδου, ώστε οι θεολογικές του θέσεις να καθορίσουν την κατάρτιση των πρώτων άρθρων του Συμβόλου της πίστεως, που σήμερον κατά την εύσημον ημέραν της Κυριακής της Ορθοδοξίας πανδήμως θα ομολογήσουμε!

«Τα περί εμού τέλος έχει». Υποκέκλιμαι ενώπιον του θρόνου της μεγαλωσύνης να παρασταθώ όσον το δυνατόν ολιγώτερον αναξίως ως ταπεινός διάκονος των ιερών μυστηρίων, εξαιτούμενος τις ακοίμητες πρεσβείες του Αγίου Αποστόλου Ηρωδίωνος, συγγενούς του Αποστόλου Παύλου, ενός εκ των 70 Αποστόλων, επισκόπου Νέων Πατρών, του και ιδρυτού της Εκκλησίας της Φθίας, άμα δε και φωτιστού ημών, ου το άγιον όνομα έλαβα χθες, κατά την μοναχική μου κουρά! Επικαλούμαι τις ευχές του πολυαρίθμου δήμου των Φθιωτών Αγίων, ων την σύναξιν πανευλαβώς άπαντα τα τέκνα της Φθίας, όπου γης εορτάζομεν, περισσώς δε της Υπεραγίας Δεσποίνης Θεοτόκου και Αειπαρθένου Μαρίας, της Προυσιωτίσσης, της Εφόρου και Προστάτου μου παιδιόθεν!